**Πληροφορίες υλοποίησης: προαπαιτούμενες γνώσεις, προετοιμασία υλικού**

Τα εργαστήρια απευθύνονται σε μαθητές και μαθήτριες δημοτικού και στοχεύουν στην αυτοπαρατήρηση και την έτερο παρατήρηση, να παρατηρούν δηλαδή τον εαυτό τους και τους άλλους, μέσα από μία μικρογραφία της κοινωνίας -το σχολείο, και να αποδέχονται τη διαφορετικότητα ως κάτι ξεχωριστό και πολύτιμο. Έχουν ευελιξία ως προς το ότι κάποιες από τις προτεινόμενες δραστηριότητες μπορούν να παραληφθούν -εάν δεν ελκύουν το ενδιαφέρον και την προσοχή των παιδιών, και αντίστοιχα νέες δραστηριότητες που θεωρούνται ότι ανταποκρίνονται στις ανάγκες της ομάδας τη συγκεκριμένη στιγμή μπορούν να ενσωματωθούν στο πρόγραμμα και να συσχετιστούν με τους στόχους που επιδιώκονται. Στο εργαστήρι μέσα από ποικίλες δραστηριότητες αξιοποιούνται τεχνικές θεάτρου,

πίνακες ζωγραφικής, δραματοποίηση, φύλλα εργασίας, κατασκευές, εικόνες και θεατρικό παιχνίδι. Το εργαστήρι ξεκινά με εισαγωγικά παιχνίδια για την προθέρμανση και τη συγκρότηση ομάδας, παρουσίαση και συμφωνία για το στόχο του εργαστηρίου, τη μεθοδολογία και τη δεοντολογία του. Ακολουθούν δραστηριότητες ανίχνευσης, διδασκαλίας, εμπέδωσης αξιολόγησης και μεταγνώσης. Προσεγγίζονται οι έννοιες όπως ομοιότητες, διαφορές, διαφορετικότητα στη φύση στα ζώα και στον άνθρωπο και η αξία της διαφορετικότητας. Όλα αυτά προτείνονται μέσα από δραστηριότητες που αξιοποιούν τεχνικές θεάτρου, τεχνικές θεατρικού παιχνιδιού, κινητικές δραστηριότητες, διάφορα είδη τέχνης π.χ. πίνακες, μουσική κ.ά.

Το κάθε εργαστήριο προτείνεται για μια διδακτική ώρα στο δημοτικό (45 λεπτά στο πρωινό τμήμα ή 40 λεπτά στο ολοήμερο).

**Προαπαιτούμενες γνώσεις:**

Απαραίτητο κρίνεται, να έχουν προηγηθεί δραστηριότητες ανάπτυξης δεξιοτήτων συστηματικής παρατήρησης ώστε, τα παιδιά να μπορούν να παρατηρούν και να επεξεργάζονται τις φωτογραφίες και τους πίνακες ζωγραφικής στις σημαντικές δραστηριότητες εντοπισμού ομοιοτήτων και διαφορών.

Επιπλέον σημαντική προαπαιτούμενη γνώση είναι να έχει ενισχυθεί η προσωπική ταυτότητα του παιδιού μέσα από δραστηριότητες επεξεργασίας της έννοιας του εαυτού και του φίλου ώστε, να μπορεί να μιλήσει για τον εαυτόν του και να προχωρήσει στις ομοιότητες και στις διαφορές του εαυτού και του άλλου.

**Προετοιμασία Υλικού:**

Για τα συγκεκριμένα εργαστήρια αυτού του προγράμματος δεν απαιτείται ιδιαίτερη προετοιμασία υλικού πέρα από τα αναλώσιμα και τα εύκολα προσβάσιμα υλικά που διατίθενται ήδη σε ένα σχολείο της πρωτοβάθμιας.

**Επισημαίνεται** όμως ότι για τη διευκόλυνση του/της δασκάλου/ δασκάλας στο πεδίο Υποδειγματικό υλικό: Περιγραφή εργαστηρίων και δράσεων υπάρχει μία παράγραφος (όπου κρίνεται απαραίτητο) η οποία έχει τίτλο «Προετοιμασία δραστηριότητας» και εκεί αναφέρονται με ειδικά bullets όσα πρέπει να έχει προετοιμάσει ο/η δάσκαλος/δασκάλα για το εκάστοτε εργαστήριο.

Τέλος οφείλουμε να τονίσουμε ότι η μοναδική (και ίσως πιο εξειδικευμένη προετοιμασία του υλικού) είναι για το εργαστήριο με τους πίνακες ζωγραφικής, καθώς ο/η δάσκαλος/δασκάλα θα πρέπει να έχει προετοιμάσει εικόνες από πίνακες ζωγραφικής είτε αυτούς που προτείνονται στο συγκεκριμένο πρόγραμμα, είτε άλλους αντίστοιχου περιεχομένου που να ανταποκρίνονται στους στόχους του προγράμματος.