**Φύλλο/α Εργασίας Εργαστηρίου/ων**

**2ο Εργαστήριο «Συμβόλαιο Ομάδας»:**

**Στόχος** είναι η δημιουργία κανόνων εύρυθμης λειτουργίας της ομάδας, αναγνώριση θετικών χαρακτηριστικών και δεξιότητες που έχει ο εαυτός μας και ο άλλος καθώς και η ανεκτικότητα απέναντι στον άλλον.

***(Προετοιμασία δραστηριότητας:***

* *Μουσική χαρούμενη χωρίς λόγια από La vita e bella ή Chocolat*
* *Cd player ή υπολογιστής για αναπαραγωγή ήχου*
* *Post it χαρτάκια*
* *Υπολογιστής και εκτυπωτής, χαρτιά Α4*
* *λωρίδες χαρτιού 20 ή 30 εκατοστών μακριές και φαρδιές)*

**Δραστηριότητα 1η: «Συμβόλαιο της ομάδας»** (δραστηριότητα στην Ολομέλεια με συζήτηση και κολλάζ)

**Στόχος** της συγκεκριμένης δραστηριότητας είναι να συμφωνηθούν και να καταγραφούν οι κανόνες εύρυθμης λειτουργίας της Ομάδας.

Στην Ολομέλεια φέρνουμε πάλι στον κύκλο «Το Δέντρο της Ομάδας» που φτιάξαμε στο προηγούμενο εργαστήρι, το παρατηρούμε. Ρωτάμε τι άλλο θα μπορούσε να προστεθεί στο Δέντρο της ομάδας; (στοχεύοντας και οδηγώντας τη σκέψη των μαθητών/-τριών στους κανόνες με τους οποίους θα λειτουργεί η ομάδα μας).

Αφού παρατηρήσουμε «Το Δέντρο της Ομάδας» και αφού συμφωνήσουμε ότι θα προσθέσουμε σε αυτό και τους κανόνες καλής λειτουργίας της ομάδας μας κάνουμε μία συζήτηση με τη μορφή ιδεοθυελλας (brainstorming) και ζητάμε από τα παιδιά να προτείνουν κανόνες σωστής λειτουργίας της ομάδας. Στόχος είναι να προτείνουν τα παιδιά (αλλά μπορεί να προσθέσουμε και εμείς κάποιους ή να τα διευκολύνουμε). Κανόνες μπορεί να είναι για παράδειγμα «σηκώνουμε χέρι για να μιλήσουμε», «ακούω την άποψη του άλλου», «δέχομαι τη γνώμη του άλλου», «δεν αφήνουμε κανέναν μόνο του» κ.ο.κ. Ο/η δάσκαλος/δασκάλα καταγράφει σε δικό της χαρτί τους προτεινόμενους κανόνες.

Στη συνέχεια κάθε παιδί αποφασίζει ποιον κανόνα θέλει να αποτυπώσει σε χαρτάκι και μοιράζουμε σε κάθε παιδί από ένα Post-it χαρτάκι και τους ζητούμε να σχεδιάσουν τον κανόνα που έχουν επιλέξει -φροντίζοντας να καλυφθούν και να σχεδιαστούν όλοι οι κανόνες που έχουν συζητηθεί και συμφωνηθεί στην Ολομέλεια.

Όση ώρα τα παιδιά σχεδιάζουν στα post-it, παράλληλα, ο/η δάσκαλος/δασκάλα -έχοντας καταγράψει τους κανόνες που συμφωνήθηκαν στην Ολομέλεια- τους γράφει στον υπολογιστή, τους εκτυπώνει και τους κόβει σε μικρή διάσταση έτσι ώστε, να τους κολλήσει ως υπότιτλους στα αντίστοιχα post-it των παιδιών στο «Δέντρο της Ομάδας».

**Δραστηριότητα 2η: «Χαρίζω στον εαυτό μου και στον άλλον κάτι θετικό»** (κινητική δραστηριότητα με αξιοποίηση τεχνικών Θεάτρου)

**Στόχος** της συγκεκριμένης δραστηριότητας είναι αφενός η αναγνώριση θετικών ιδιοτήτων που διαθέτουν τα ίδια για τον εαυτό τους -ως χαρακτήρες και ως δεξιότητες- με στόχο να αναπτύξουν μία θετική εικόνα για τον εαυτό τους και αφετέρου η αναγνώριση θετικών χαρακτηριστικών που βλέπουν και θαυμάζουν στους άλλους.

Μετά τη συμπλήρωση του Δέντρου της Ομάδας, βάζουμε μουσική και προτρέπουμε τα παιδιά να σηκωθούν για να χορέψουν σύμφωνα με τη διάθεση που τους προκαλεί η μουσική. Κατά τη διάρκεια της μουσικής, ο/η δάσκαλος/δασκάλα δίνει οδηγία: «Στην παύση της μουσικής ακουμπώ τον αγκώνα με τον αγκώνα κάποιου άλλου». Η κάθε οδηγία δίνεται σε κάθε παύση της μουσικής γρήγορα, σαν έκπληξη, με σαφήνεια και σύντομη διατύπωση: «ακουμπήστε τους αγκώνες!», «ακουμπήστε τις πλάτες σας!», «χαϊδέψτε το κεφάλι όποιου είναι κοντά σας!» κ.ο.κ. Επιπλέον, το σταμάτημα της μουσικής για την εκτέλεση της οδηγίας δεν πρέπει να ξεπερνά περίπου τα 5-8 δευτερόλεπτα, προκειμένου η δραστηριότητα να

έχει πολύ γρήγορο και παιγνιώδη τρόπο. Επαναλήψεις δραστηριότητας με νέες οδηγίες για περίπου 2 λεπτά(εδώ εάν η ομάδα έχει αναπτύξει καλό ρυθμό μπορούν και τα παιδιά να λένε δυνατά μια αντίστοιχη οδηγία σε κάθε στοπ μουσικής).

Στη συνέχεια, αλλάζουμε μουσικό κομμάτι και ενώ συνεχίζεται η ελεύθερη κίνηση με τη μουσική (χωρίς παύσεις), η οδηγία αλλάζει: **«όταν συναντώ κάποιον του λέω κάτι θετικό/όμορφο που έχω και μου αρέσει στον εαυτόν μου».** Για παράδειγμα **«έχω μακριά μαλλιά», «έχω απαλό δέρμα», «μου αρέσουν τα δάχτυλα στα χέρια μου»** κ.ο.κ. Αφήνουμε αυτήν την οδηγία για 2 λεπτά (ή έως ότου ακούσουμε ότι όλα τα παιδιά ή σχεδόν όλα έχουν καταφέρει να εκφράσουν κάτι θετικό για τον εαυτό τους, χωρίς να μειωθεί το ενδιαφέρον των παιδιών για τη δραστηριότητα και στη συνέχεια δίνουμε την επόμενη οδηγία: **«όταν συναντώ κάποιον του λέω κάτι θετικό/όμορφο που καταφέρνω».** Για παράδειγμα, **«τρέχω γρήγορα», «κάνω πολύ καλά το κολάζ», «χορεύω με ωραίο ρυθμό»** κ.ο.κ.

Αφήνουμε αυτήν την οδηγία για 2 λεπτά (ή έως ότου ακούσουμε ότι όλα τα παιδιά ή σχεδόν όλα έχουν καταφέρει να εκφράσουν κάτι που καταφέρνουν καλά, χωρίς να μειωθεί το ενδιαφέρον των παιδιών για τη δραστηριότητα και στη συνέχεια δίνουμε την επόμενη οδηγία: «Στην **παύση** της μουσικής, **χαιρετώ αυτόν που έχω δίπλα μου με μια ευγενική κίνηση και του χαρίζω μια φράση** που πάντα ξεκινά με το **«Σε εσένα μου αρέσει »** π.χ.

το χρώμα των ματιών σου, ή ..το χαμόγελό σου…. Αφήνουμε αυτήν την οδηγία για δυο λεπτά και έπειτα προχωράμε στην επόμενη –και τελευταία- «Στην **παύση** της μουσικής, **χαιρετώ αυτόν που έχω δίπλα μου με μια ευγενική κίνηση και του χαρίζω μια φράση** που πάντα ξεκινά με το **«Σε θαυμάζω όταν… »** π.χ. όταν τρέχεις γρήγορα, όταν καταφέρνεις πολύ

καλά το κουτσό, όταν τραγουδάς κ.ο.κ.

Προσπαθούμε στο προτεινόμενο χρόνο να έχουν «χαρίσει» ευγενικούς χαιρετισμούς και θετικές φράσεις σε όσο περισσότερα παιδιά γίνεται -αν όχι όλα.

**Δραστηριότητα 3η: «Η αλυσίδα της τάξης μας»** (δραστηριότητα στην Ολομέλεια με συζήτηση και κατασκευή)

**Στόχος** αυτής της δραστηριότητες είναι να φτιαχτούν κανόνες μιας πιο συγκεκριμένης κατηγορίας που αφορούν στην ανεκτικότητα, στην αποδοχή του άλλου και στη συνεργασία. Μετά από το κινητικό παιχνίδι σταματά η μουσική. Τα παιδιά κάθονται για να ξεκουραστούν.

Τους προτείνουμε –όσα θέλουν και μπορούν- να κρατήσουν κλειστά τα μάτια τους για ένα λεπτό και καθώς θα έρθει στα αυτιά τους μια ήρεμη μουσική – ορχηστρική δίχως λόγια- να αναλογιστούν και να κρατήσουν στο μυαλό τους όλα εκείνα τα θετικά που χάρισαν στους άλλους και που δέχτηκαν από τους άλλους ως «δώρο».

Τα μάτια ανοίγουν, η μουσική σταματά και ο/η δάσκαλος/δασκάλα προτείνει στα παιδιά να φτιάξουν λίγους ακόμα αλλά λίγο πιο συγκεκριμένος κανόνες για την ομάδα τους αυτή τη φορά. Ακολουθεί συζήτηση όπως και στο πρώτο μέρος. Επιδίωξη είναι να προταθούν κανόνες συνεργασίας με τους άλλους και αποδοχής όλων σε φράσεις όπως «δεν αφήνω κανένα μόνο του», «συνεργάζομαι με όλους», «αν κάποιο παιδί μείνει έξω από τα ζευγάρια/τις τριάδες/την ομάδα προσπαθώ να τον φέρω δίπλα μου» κ.ο.κ.

Στη συνέχεια, οι κανόνες γράφονται/σχεδιάζονται από τα παιδιά ή από τον/την δάσκαλο/δασκάλα στις φαρδιές λωρίδες χαρτιού. Ανάλογα πως επιλέγεται από την ομάδα να αποτυπωθούν/καταγραφούν οι κανόνες στις λωρίδες, ίσως χρειαστεί ο/η δάσκαλος/δασκάλα να προσθέσει και κάποιες λεζάντες.

Τέλος, οι λωρίδες τυλίγονται δημιουργώντας κρίκους (περνώντας η καθεμιά λωρίδα μέσα από τον προηγούμενο κρίκο) ώστε να φτιάξουν μία χάρτινη αλυσίδα.