**Φύλλο/α Εργασίας Εργαστηρίου/ων**

**6ο Εργαστήριο «Η αξία της διαφορετικότητας»:**

**Στόχος** του εργαστηρίου είναι να αναδειχθεί η αξία της διαφορετικότητας στη ζωή μας. Να συνειδητοποιήσουν τα παιδιά ότι είναι σημαντικό να διαφέρουμε μεταξύ μας και πως όλοι μπορούμε να μάθουμε και να κερδίσουμε από τους άλλους

### (Προετοιμασία δραστηριότητας:

* + *Χώρος ελεύθερος στην τάξη για κίνηση με μουσική*
  + *Μουσικές έντονες και χαρούμενες σε cd-player ή υπολογιστή. (δυνατότητα υψηλής έντασης ήχου μουσικής)*
  + *Χώρος για ολομέλεια μετά την κινητική δραστηριότητα (μπορεί να είναι ο ίδιος χώρος και τα παιδιά να καθίσουν στον κύκλο στην μοκέτα –και όχι στα καρεκλάκια*
  + *Δυο πανιά ή γάζες διαφορετικού χρώματος (πράσινο και μπλε ή άλλου χρώματος) όπου θα τοποθετηθούν οι εικόνες κατά τη διάρκεια της συζήτησης στην Ολομέλεια και στις δυο δραστηριότητες*
  + *Εικόνες από πίνακες με προσωπογραφίες από πίνακες ζωγραφικής του Picasso και από πίνακες ζωγραφικής της Μάργκαρετ Κιν. Συνίσταται οι εικόνες να είναι πλαστικοποιημένες για να μην σκιστούν στη διάρκεια της δραστηριότητας (επειδή περιέχει έντονη κίνηση). Εάν δεν υπάρχει δυνατότητα πλαστικοποίησης, δεν υπάρχει πρόβλημα.*

**Δραστηριότητα 1η: «Οι επτά χρωματιστοί ιππότες»** [**https://www.paidika-paramythia.gr/story/88/oi-efta-hromatistoi-ippotes**](https://www.paidika-paramythia.gr/story/88/oi-efta-hromatistoi-ippotes)

(Ανάγνωση και Επεξεργασία παραμυθιού που διαπραγματεύεται τη Διαφορετικότητα. Συζήτηση στην Ολομέλεια και δραματοποίηση στην ομάδα.)

Καλούμε τα παιδιά στην Ολομέλεια και τους αφηγούμαστε την ιστορία από το παραμύθι «Οι επτά χρωματιστοί ιππότες ». (Διευκρινίζουμε και επισημαίνουμε ότι αυτό το βιβλίο αναφέρεται ως παράδειγμα εδώ και ο/η δάσκαλος/δασκάλα είναι ελεύθερος/-η να αξιοποιήσει οποιαδήποτε ιστορία ή βιβλίο θέλει αντίστοιχου περιεχομένου που ανταποκρίνεται στους στόχους του εργαστηρίου.)Το συγκεκριμένο παραμύθι προέρχεται από το βιβλίο ‘Μάθετε στα παιδιά σας 20 αξίες της ζωής’ των Ποχόλ Πονς Ε. και Γκονθάλεθ Ι.Λ σε μετάφραση της Βερίνας Χωρεάνθη. Εκδ. Άγκυρα.

Στην Ολομέλεια διαβάζουμε το παραμύθι δείχνοντας τις εικόνες κατά τη διάρκεια της ανάγνωσης. Στο τέλος της ανάγνωσης κάνουμε ερωτήσεις στα παιδιά όπως:

* Τι έλεγε ο κάθε ιππότης για το δικό του χρώμα;
* Γιατί τους έδιωξε ο Ασπρόμαυρος βασιλιάς από το παλάτι;
* Συμφωνείτε με αυτή την απόφαση του Ασπρόμαυρου βασιλιά;
* Ποιο ήταν το αποτέλεσμα από την εκδίωξή τους ;
* Πώς θα χαρακτηρίζατε τους ιππότες;
* Ποια είναι τα συναισθήματά σας από την ανάγνωση του παραμυθιού;

Εσείς:

* + έχετε κάνει ποτέ παρέα με κάποιον που είναι διαφορετικός από εσάς;

Εσείς πιστεύετε ότι θα ήτανε ωραίο αν:

* + ήμασταν όλοι ίδιοι;
  + είχαμε όλοι τα ίδια μάτια;
  + φορούσαμε κάθε μέρα όλοι τα ίδια ρούχα;
  + όλα τα δέντρα και τα ζώα ήταν ίδια;

Καταλήγουμε στο συμπέρασμα ότι: «Ευτυχώς κανείς δεν είναι ίδιος με κανέναν και για αυτό το λόγο δεν αφήνουμε κάποιον μόνο του επειδή είναι διαφορετικός από εμάς. Όλοι μπορούμε να μάθουμε και να κερδίσουμε από τους άλλους».

Στη συνέχεια φέρνουμε στον κύκλο το μπαούλο της μεταμφίεσης και προτρέπουμε τα παιδιά να βάλουν επάνω τους σημεία όψης\* και να δραματοποιήσουν το παιχνίδι. Προτείνεται να επιλέξουν τα παιδιά ρόλους μόνα τους.

\**Σημεία όψης ονομάζουμε τα αξεσουάρ, τα αντικείμενα και τα υφάσματα (γυαλιά, καπέλα, υφάσματα, χειροποίητα παπιγιόν, κορδέλες, κοκαλάκια κλπ ή άλλες χειροποίητες μικρές*

*κατασκευές, μάσκες κ.ο.κ.) που χρησιμοποιούνται για να μεταμφιέσουν ένα παιδί σε ένα άλλο ρόλο.*

**Δραστηριότητα 2η: «Ίδιοι ή διαφορετικοί; Πώς νιώθω πιο καλά;»** (Κινητική δραστηριότητα με κατευθυνόμενους και ελεύθερους αυτοσχεδιασμούς – τεχνικές θεάτρου)

Η συγκεκριμένη δραστηριότητα είναι κινητική. Στόχος είναι να νιώσουν τα παιδιά πως είναι όταν είμαστε όλοι ίδιοι και πόσο ωραίο είναι να έχει ο καθένας την μοναδικότητα του και να είναι ξεχωριστός.

Σε αυτή τη δραστηριότητα χρησιμοποιούμε μουσική αλλά χωρίς καθόλου παύσεις. Όλοι οι αυτοσχεδιασμοί των παιδιών – είτε κατευθυνόμενοι, είτε ελεύθεροι- εναλλάσσονται γρήγορα ώστε να υπάρχει καλός ρυθμός στη δραστηριότητα. Ο κάθε κατευθυνόμενος αυτοσχεδιασμός - οδηγία διαρκεί για 1-2 λεπτά το πολύ ή όσο βλέπουμε ότι τα παιδιά ανταποκρίνονται σε αυτόν.

Μουσική και η οδηγία είναι: **«Κινούμαι με τη μουσική ανάμεσα από τους άλλους χωρίς να τους αγγίζω. Περπατάμε όλοι ίδια με τους άλλους με:**

* + Τα χέρια κολλημένα στο πλάι και κοιτάμε μπροστά
  + Με τα γόνατα τεντωμένα
  + Σκυφτοί
  + Με μισόκλειστα μάτια και τα χέρια στα αυτιά
  + Με τα χεριά τεντωμένα μπροστά
  + Πλάγια βήματα προς τα δεξιά
  + Με κουτσό
  + κ.ο.κ (επιμένετε στο να έχουν όλοι την ίδια στάση σώματος και τα ίδια στυλ περπατήματος)

Η οδηγία αλλάζει και είναι: **«Συνεχίζω να κινούμαι με τη μουσική ανάμεσα από τους άλλους χωρίς να τους αγγίζω. Και κάθε που ακούγονται δυο ήχοι** (ο/η νηπιαγωγός θα χτυπά τα ξυλάκια ή το ταμπουρίνο, ενώ συνεχίζεται η μουσική) **φωνάζουμε όλοι δυνατά:**

* + ΑΑΑΑΑ
  + ΕΕΕΕΕΕ
  + ΟΟΟΟΟΟΟ
  + Α ΧΑ! Α ΧΑ!
  + ΩΣΤΕ ΕΤΣΙ Ε;
  + ΝΑΙ ΝΑΙ ΝΑΙ
  + ΖΙΠ ΖΙΠ ΖΙΠ
  + κ.o.κ (επιμένετε στο να λένε όλοι τα ίδια λόγια σε κάθε αλλαγή οδηγίας)

Η οδηγία αλλάζει και είναι: **«Κοιτάζω αυτόν που θα αγγίξουν τα ξυλάκια και κινούμαι στο χώρο ακριβώς με τον ίδιο τρόπο»** Ο/η δάσκαλος/δασκάλα αγγίζει ένα παιδί με τα ξυλάκια και το προτρέπει να περπατήσει με το δικό του μοναδικό τρόπο. Μπορεί να παράγει και ήχους ή φράσεις. Όλοι πρέπει να κινούνται με τον ίδιο τρόπο και να λένε τις ίδιες φράσεις ή να κάνουν τους ίδιους ήχους με αυτό το παιδί. Ο δάσκαλος/δασκάλα αγγίζει μετά από 1 λεπτό άλλο παιδί κ.ο.κ. Ώσπου όλοι να κινηθούν με τους δικούς τους τρόπους και οι άλλοι να τους αντιγράψουν. Όλη η ομάδα κατά τη διάρκεια της μουσικής θα κινείται πάλι πανομοιότυπα - όμως αυτή τη φορά κάθε στυλ κίνησης θα είναι προτεινόμενο από τα παιδιά. Οι εναλλαγές και εδώ θα είναι γρήγορες.

ΣΤΟΠ ΜΟΥΣΙΚΗΣ όταν όλα τα παιδιά κάνουν τη σειρά τους.

Αλλαγή μουσικής. Τα παιδιά καλούνται να κρατήσουν τα δικά τους στυλ περπατήματος μέχρι να τελειώσει το μουσικό κομμάτι (φροντίστε να είναι κάποιο με διάρκεια έως 1,5 λεπτό ή αλλιώς κάντε εσείς fade out (δλδ. σταδιακό χαμήλωμα της έντασης έως το κλείσιμο) τη μουσική. Καθώς το μουσικό κομμάτι τελειώνει λέμε στα παιδιά: **«μέχρι να τελειώσει η μουσική ο καθένας με το δικό του περπάτημα θα βρει μια θέση στον κύκλο και θα καθίσει με το δικό του μοναδικό τρόπο ακίνητος σαν άγαλμα.»**

Ερχόμαστε όλοι στην ολομέλεια και λέμε στα παιδιά: **«Τι όμορφα που γέμισε η τάξη μας διαφορετικά μοναδικά αγάλματα! Μείνετε για λίγο ακίνητοι και σιωπηλοί στις θέσεις σας! Παρατηρείστε γύρω σας τα υπόλοιπα μοναδικά αγάλματα.»**

Κάνουμε μία παύση και συνεχίζουμε την οδηγία: **«Ο καθένας στο χρόνο του μπορεί να επανέλθει στη θέση του και να καθίσει για να κουβεντιάσουμε όλοι μαζί.»** Περιμένουμε όλα τα παιδιά να καθίσουν στις θέσεις τους κανονικά και ξεκινάμε μια συζήτηση με ερωτήσεις όπως:

* + πώς νιώσατε όταν όλοι:
  + έπρεπε να κινηθείτε με τα χέρια κολλημένα στο πλάι;
  + λέγατε τα ίδια πράγματα
  + ήσασταν ίδιοι
  + ήσασταν πιο ελεύθεροι
  + ο καθένας είχε το δικό του τρόπο να περπατήσει ελεύθερα;

Τελικά είναι ωραίο να είμαστε:

* + όλοι στον κόσμο ίδιοι;
  + ο καθένας ξεχωριστός και διαφορετικός;

**Δραστηριότητα 3η: «Είμαι ο εαυτός μου και μπορώ να πω όχι!»**

(Δραστηριότητα συζήτησης σε Ολομέλεια. Φύλλο εργασίας με βάσει τις Ρουτίνες σκέψης)

**Στόχος** του εργαστηρίου είναι να κατανοήσουν τα παιδιά ότι δεν πρέπει να υποκύπτουμε σε συμπεριφορές άλλων εάν δεν μας εκφράζουν και τους ίδιους ή να κάνουμε κάτι παρά τη θέλησή μας για να γίνουμε αποδεκτοί/αρεστοί από άλλους.

Αυτή η δραστηριότητα περιλαμβάνει ένα Φύλλο εργασίας που γίνεται στην Ολομέλεια μαζί με τον/την δάσκαλο/δασκάλα.